**Innspill Arbeidspartiets arbeidsprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til Arbeiderpartiets sitt arbeidsprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Dette svekker lands demokrati, selvstendighet og mulighet til å oppfylle befolkningens menneskerettigheter og nødvendige miljøtiltak. Vi håper våre innspill kan bidra til å styrke Arbeiderpartiets arbeid for internasjonal økonomisk rettferdigheter.

Våre innspill bygger på partiets eksisterende program.

**Statens pensjonsfond utland**

Nytt punkt; at Norge skal være en ansvarlig långiver gjennom Oljefondets investeringer i statsobligasjoner.

Begrunnelse: Oljefondets etiske retningslinjer gjelder ikke for investeringer i statsobligasjoner selv om disse utgjør omtrent en femtedel av investeringene. Norge må være en ansvarlig utlåner også her for å unngå å bidra til ytterligere gjeldskriser eller at lånene går til ikke-bærekraftige tiltak.

**En ny solidaritets- og utviklingspolitikk**

Endre i punkt: Gjøre ren energi til den viktigste enkeltsatsingen i norsk utviklingspolitikk uten å gå på bekostning av fattigdomsreduksjon ved at den nyetablerte garantiordningen for investeringer i fornybar energi i utviklingsland ivareta hensyn til menneskerettigheter, avstår fra å kreve motpartsgarantier til land med høy gjeldsbyrde og at tapsavsetningen ikke tas fra bistandspotten.

Begrunnelse: Den nyetablerte garantiordningen vil i dag kreve at både tapsavsetning og evt overskridende tap dekkes av bistandsmidler samt stille krav om motpartsgarantier (enten direkte eller gjennom Verdensbanken som også krever dette). Dette betyr i praksis at dersom et prosjekt går feil (eller mange samtidig som ved f.eks en ny finanskrise) vil det være verdens fattige som betaler regninga. Særlig er det avgjørende å få disse rammene på plass tidlig ettersom det er politiske ambisjoner om å oppskalere ordningen.

Nytt punkt: Sikre minst 1 prosent av BNI som til gavebidrag i bistand til global utvikling

Begrunnelse: Ifølge FN har minst 54 land behov for akutt gjeldsslette, samtidig er de globale gavebidragene til bistand synkende. Stadig flere former for lån rapporteres som bistand, og land blir tvunget til å kutte i offentlige tjenester som helse, utdanning, klima eller arbeiderrettigheter for å betjene lånene. Gavebidrag til global utvikling er en viktig investering i vår felles framtidig, et levelig klima og en stabil verden.

**Skape og dele: handel, kapitalflyt, skatt og økonomisk samarbeid**

Legge til i punkt: Støtte opp om etableringen av internasjonale mekanismer for effektiv og rettferdig håndtering av statlige gjeldskriser under FN som inkluderer alle stater og alle kreditorer.

Begrunnelse: Dagens system, etablert av G20, har vist seg å være svært treigt, lite forutsigbart, lukket og ført til lite gjeldsreduksjon, samt ekskluderer mellominntektsland. Det er derfor nødvendig med et styrket og bedret system under en mer demokratisk aktør som FN.

Nytt punkt: Arbeide for et bindende internasjonalt regelverk for ansvarlig långivning og låntaking som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Lykke til med arbeidet!

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk